**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

# ДОКЛАД

**от**

**Десислава Танева, министър на земеделието, храните и горите,**

**Кирил Ананиев, министър на здравеопазването и**

**Красимир Вълчев, министър на образованието и науката**

**Относно:** Проект на Решение на Министерския съвет за приемане на Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България до края на учебната 2022/2023 година

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 6, ал. 3 и чл. 31, ал. 2 от Устройствения правилник на Министерския съвет и на неговата администрация, внасяме за разглеждане от Министерския съвет проект на Решение за приемане на Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България до края на учебната 2022/2023 година.

Съгласно чл. 47а, ал. 3 от Закона за прилагане на общата организация на пазарите на селскостопански продукти в Европейския съюз националната стратегия се изготвя от Министерството на земеделието, храните и горите съвместно с Министерството на образованието и науката, Министерството на здравеопазването и Държавен фонд "Земеделие" в тясно сътрудничество с неправителствените организации. За целта, междуведомствена работна група, определена със Заповед № РД09-64 от 30.01.2019 г. на министъра на земеделието, храните и горите разработи проект на Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България до края на учебната 2022/2023 година.

Проектът на стратегия за прилагане на схемата в България е изготвен по образец, предоставен от Европейската комисия. Заложени са основните принципи на прилагане и администриране на схема „Училищен плод“ и схема „Училищно мляко“, които отговарят на изискванията на европейската правна рамка.

С проекта на стратегията се определя честотата и периода на раздаване на продукти по схемата, посочени са допустимите доставчици. Определена е целевата група на децата и учениците, участващи в схемата – от I до IV група в детските градини (вкл. подготвителна група) и от I до IV клас в училищата.

Определени са правилата за финансиране по схемата, предвиден е индикативния размер на финансовата помощ от ЕС и необходимите национални средства, допустими съгласно чл. 217 от Регламент 1308/2013.

Основната цел на предложения проект на стратегия е насърчаване консумацията на плодове и зеленчуци, както и на мляко и млечни продукти сред децата и учениците, с цел трайно увеличаване на дела на тези продукти в техния хранителен режим на етапа, когато се формират хранителните навици. За постигането на тази цел стратегията предвижда регулярната доставка на качествени и здравословни плодове, зеленчуци, мляко и млечни продукти, както и прилагане на съпътстващи образователни и информационни мерки, които да представят на децата цялостната идея за здравословно хранене по достъпен, интересен и лесно усвоим начин.

Очакваните резултати от прилагането на стратегията са: повишаване на информираността на децата и учениците, както и на техните родители и учители, относно принципите на пълноценното хранене; увеличаване краткосрочната и дългосрочната консумация на плодове, зеленчуци, мляко и млечни продукти от децата и учениците; подпомагане формирането на здравословни хранителни навици; принос за подобряване нивото на общественото здраве и намаляване на риска от развитие на социално значими болести.

Заложените в проекта на стратегията цели, дейности и очаквани резултати, както и предвидените изисквания към нейното администриране ще гарантират успешно изпълнение на ангажиментите, поети с решението за прилагане на схемата.

Проектът на решение не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.

Прилагането на дейностите от стратегията ще бъде съфинансирано със средствата, които са заложени в бюджета на Държавен фонд „Земеделие”. Приемането и прилагането на проекта на стратегия не води до въздействие върху държавния бюджет. Към проекта на решение на Министерския съвет е приложена финансова обосновка за актове, които не водят до въздействие върху държавния бюджет съгласно чл. 35, ал. 1 т. 4, буква „б“ от Устройствения правилник на Министерския съвет и на неговата администрация.

Проектът на стратегия и докладът (мотивите) са публикувани за обществена консултация на интернет страниците на Министерството на земеделието, храните и горите, Министерството на здравеопазването и Министерството на образованието и науката, както и на Портала за обществени консултации за срок от 30 дни.

Проектът на Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България до края на учебната 2022/2023 година е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с изложеното и на основание чл. 47а, ал. 3 от Закона за прилагане на общата организация на пазара на земеделски продукти на Европейския съюз и чл. 8, ал. 3 от Устройствения правилник на Министерския съвет и на неговата администрация предлагамe Министерският съвет да приеме приложения проект на Решение за приемане на Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България до края на учебната 2022/2023 година.

|  |  |
| --- | --- |
| **Приложениe:**  | 1. Проект на Решение на Министерския съвет;
2. Проект на Национална стратегия за прилагането на схема за предлагане на плодове, зеленчуци, мляко и млечни продукти в детските градини и училищата в Република България до края на учебната 2022/2023 година;
3. Финансова обосновка;
4. Справка за отразяване на постъпилите становища по реда на чл. 32 – 34 от УПМСНА;
5. Получените становища;
6. Проект на Съобщение за средствата за масово осведомяване.
 |

**ДЕСИСЛАВА ТАНЕВА**

*Министър на земеделието, храните и горите*

**КИРИЛ АНАНИЕВ**

*Министъра на здравеопазването*

**КРАСИМИР ВЪЛЧЕВ**

*Министър на образованието и науката*